ዓቃቤ ሕግ በአቶ ልደቱ አያሌው ላይ የቆጠራቸው ምስክሮች ሳይሰሙ ቀሩ
ኮሚሽኑ የቢሾፍቱ ፖሊስ ጣቢያ አዛዥን እንዲያቀርብ ትዕዛዝ ተሰጠበኦሮሚያ ክልል ምሥራቅ ሸዋ ዞን ጠቅላይ ዓቃቤ ሕግ በአቶ ልደቱ አያሌው ላይ በምስክርነት የቆጠራቸው ምስክሮች ባለመቅረባቸው፣ ምስክርነቱ ሳይሰማ ቀረ፡፡ የፀና ፈቃድ ሳይኖራቸው ሕገወጥ የጦር መሣሪያ ይዞ መገኘት ወንጀል ክስ የቀረበባቸው የኢትዮጵያውያን ዴሞክራሲያዊ ፓርቲ (ኢዴፓ) አመራር አቶ ልደቱ፣ በምሥራቅ ሸዋ አዳማ ከፍተኛ ፍርድ ቤት ማክሰኞ ጥቅምት 3 ቀን 2013 ዓ.ም. ቀርበዋል፡፡ ይሰማሉ የተባሉት የዓቃቤ ሕግ ምስክሮች ሳይቀርቡ በመቅረታቸው ፍርድ ቤቱ ትዕዛዝ ሰጥቷል፡፡ ፍርድ ቤቱ ትዕዛዝ የሰጠው ለቢሾፍቱ ወረዳ ፍርድ ቤት ሲሆን፣ በቀጣይ ቀጠሮ ጥቅምት 5 ቀን 2013 ዓ.ም. ምስክሮቹን አስገድዶ እንዲያቀርብ ብሏል፡፡ አቶ ልደቱ በሌላ መዝገብ በኦሮሚያ ክልል በምሥራቅ ሸዋ ዞን ጠቅላይ ፖሊስ የቀረበባቸውን ክስ በሚመለከት ጥቅምት 6 ቀን 2013 ዓ.ም. ፍርድ ቤት ቀርበው፣ የተመሠረተባቸውን ሕገ መንግሥቱን ለማፍረስ የሽግግር መንግሥት መመሥረቻ ጽሑፍ የማዘጋጀት ወንጀል ክስ ይነበብላቸዋል፡፡ በሌላ በኩል በኦሮሚያ ክልል የምሥራቅ ሸዋ ዞን ጠቅላይ ፍርድ ቤት፣ አቶ ልደቱ በተፈቀደላቸው የ100 ሺሕ ብር ዋስትና ከእስር እንዲፈቱ ትዕዛዝ የደረሰው የቢሾፍቱ ወረዳ ፖሊስ ትዕዛዙን ባለመፈጸሙ፣ የክልሉ ፖሊስ ኮሚሽን የቢሾፍቱ ወረዳ ፖሊስ ኃላፊን ለጥቅምት 5 ቀን 2013 ዓ.ም. እንዲያቀርብ መታዘዙን የኢዴፓ ፕሬዚዳንት ለሪፖርተር ተናግረዋል፡፡ 